Mahuta NanaiaHon NANAIA MAHUTA (Labour—Hauraki-Waikato): Ā Taranaki Iwi tēnā koutou! Kua rongo atu ki ngā korero i puta mai i te rangi nei e pā ana ki ngā taonga i waenganui i a koutou. Kua kawea e koutou tērā tino taonga mō tātou Te Māori te maungarongo hei ārahi i ō mātou nei whakaaro ahakoa ngā piki me ngā heke ahakoa ngā pēhitanga kei runga i a tātou.Kua kite mai e au tērā tū āhuatanga kei waenganui i a koutou nō reira ka nui te mihi atu ki ngā whakaaro i puta mai e pa ana ki ngā mahi o ngā kaunihera ā-rohe. Ēhara tēnei wāhanga ki tō koutou nei pire he wāhanga hou. Kua whai tauira koutou pea i tērā o ngā whāinga kei waenganui i Te Rohe o Ikaroa-Rāwhiti i raro i tērā ture mō Te Hawkes Bay Planning Committee. I hipa tērā pire me ērā o ngā tauira kia noho tata mai ngā mea Māori i runga i tērā komiti kia aro atu ki ngā mahere ngā rautaki o tā rātou nei iwi nō reira kua kite mai te āhua tauritetanga o te noho i roto i te wāhanga iwa tekau mā waru atu ki te iwa tekau mā iwa. Kāre au e whakapono ki ngā kōrero i puta mai i te kaihautū o Aotearoa Tuatahi. Ko au tētehi i whakahē i tana kōrero nā runga i te mōhio ahakoa ka tūtū mai ngā ringa Māori kei waenganui i ngā kōwhiringa pōti ā-rohe he uaua kia eke i runga i ngā kaunihera. Ā ka ahatia? Ka kitea i te tuatahi tēnei tū āhuatanga whai muri i tērā ka tae ki te wā ka noho he mema ki runga i tētehi Kaunihera ā-rohe. Nō reira e whakapono au he tīmatatanga tēnei he tīmatanga.Whakaaro ake au ki ngā momo tīnihanga o ngā ingoa Māori. E kaha ana te kōrero o Te Komiti Māori mō te whakamōhiotia kei waenganui i ngā kura ngā hītori tūturu o ia rohe i te wā i tutuki ngā take Tiriti. Ka tīmata ki konei! Tīni ki ngā ingoa tika kei waenganui i ngā iwi kia noho tūturu ngā ingoa Māori i runga i te whenua. Arā mai reira ka āta whakaarohia he aha te tino pūtake o tēnei ingoa ki tēnei wāhi he aha ngā whakamārama. He mea pai tērā e kite nei e au! Ko tētehi atu ngā āhuatanga e pā ana ki ngā wai māori ngā manga me ngā awa kua kite au i roto i ngā kōrero o te wā mō te mauri o te wai te mana o te wai! He wāhanga tēnei kia tū tētehi pou hei whakatakoto i ngā hiahia o Taranaki ki ō rātou nei wai māori.Atu i tērā e Te Minita tino whakaaro ake au ki ō kōrero e pā ana ki a Parihaka me aku kōrero ki tēnei rangatira a Mahara kia haere ngātahi ngā hiahia o te iwi e pā ana ki ngā take mō te whenua ngā mea kei roto i te pire nei ki ngā hiahia o te kāinga o Parihaka. Ko te tūmanako ahakoa te aha ā tērā tau ka whakatinanahia e tēnei Pāremata ngā wawata kei runga i tērā pā a Parihaka. He tauira tērā ka pā ki a tātou katoa Māori mā Pākehā mā kia kite i tēnei taonga o te maungārongo te rongomau mō tō tātou nei whenua atu i ngā take Tiriti kei reira te tino whāinga: me pēwhea e taea tēnei motu e mau i ngā rongo hei noho marire hei noho pai tātou i runga i te mata o te whenua hei mahi ngātahi kia puāwai pai a tātou tamariki katoa? Nō reira i kite au i te tino hua o te puāwaitanga o te whakaaro e pā ana ki Parihaka.Karekau e hiahia ana ki te whakaroatia ngā kōrero e tautoko ana i ngā kōrero o aku tūngane a Adrian rāua ko Kelvin. Kia tāpiri atu ki te kaupapa nei nō reira Taranaki Iwi tēnā koutou katoa.[And so greetings to you the tribe of Taranaki! You have heard the contributions that have been made today about the treasures you have amongst you. You have borne that prized possession peace for us Māori as a guide for our thoughts regardless of the ups and downs and despite the pressures upon us. I have noted that aspect amongst you and so I admire you greatly for that.I have much admiration for the views that have emerged about the functions of regional councils. This part of your bill is not a new one. You might have gained an example perhaps from one of those aims amongst the region of Ikaroa-Rāwhiti under that Act for the Hawkes Bay Planning Committee. That bill and other examples were passed so that those Māori members on that committee living close by could give due consideration to the plans and strategies that relate specifically to their tribe therefore the similarity to how sections 98 and 99 sit can be seen. I don't believe the statements made by the leader of New Zealand First. I am one who opposes what he said because I know that despite the fact that Māori hands are raised to enter local body elections it is very difficult for them to get on to councils. So what happens? In the first instance this situation is identified and after that one eventually is able to sit on a regional council as a member in time. So I truly believe that this is a beginning it is a start.I think about the various changes to Māori names. The Māori Affairs Committee has spoken strongly about the understanding there is among schools about the real history of each region at the time Treaty matters are settled. The change back to the proper names among the tribes begins here so that the original Māori place names on the lands remain permanently. So from there the relevance and actual meaning of that name to this place can be carefully considered. I perceive that as a good thing! Furthermore in terms of matters relating to fresh waters mountains and rivers I have found out about the vitality and power of the water in the stories of the time. This part sets up a marker for Taranaki's aspirations to their fresh water.That aside Minister I have really considered your statements about Parihaka and my comments to the esteemed Mahara Okeroa and how they must go in unison with the aspirations of the tribe about matters relating to the land things that are in this bill alongside the needs of the Parihaka settlement. Regardless of what happens next year the hope is that this Parliament implements the expectations placed upon that settlement of Parihaka. That model touches us all both Māori and Pākehā and to witness this treasure of peace and serenity for this country of ours aside from Treaty matters that is really what is being pursued here: how will this nation maintain a peaceful existence and work well together so that all of our children can come to fruition properly? And so I can see the real benefit in regard to the philosophy about Parihaka coming to fruition.I do not wish to prolong the contributions and endorse those of my colleagues Adrian and Kelvin as an addition to this matter so congratulations to you the tribe of Taranaki.]